Nytt vulkanutbrudd på Island: – Kraftigste så langt
Både Grindavik og Den blå lagune er evakuert. Nå advares det om at lavaen kan nå  havet.  Lørdagens utbrudd er det fjerde på Reykjaneshalvøya siden desember.  – Det nåværende utbruddet er det kraftigste så langt, sier geofysiker Magnús Tumi Guðmundsson til den islandske nyhetskanalen RUV. Lørdag kveld ble sivilforsvarets nødnivå aktivert. Vulkansprekken er på rundt tre og en halv kilometer – litt større enn den var ved det forrige utbruddet 8. februar. I morgentimene søndag har det dannet seg to lavastrømmer ut fra dette krateret: Én sørover mot Grindavik, og en nordover i retning Njardvík, skriver avisen Morgunbladid.  Advarer mot at lavastrømmen kan nå havet Ifølge RUV startet vulkanutbruddet mellom Hagafell og Stóra Skógfells nord for Grindavik klokken 20.23 lørdag. Siden har det gått slag i slag. Natt til søndag beveget lavaen seg rundt én kilometer i timen. – En stor masse med lava flyter sørøst mot beskyttelsesbarrierene til Grindavik, skrev Meteorologisk institutt i en oppdatering klokken 00.50 norsk tid og la til:  – Dersom utbruddet fortsetter med samme styrke, er det mulig at lava vil nå havet rett øst for Grindavik.  Dersom lava havner i havet, vil farlige gasser kunne dannes, skriver RUV. – Det skjer når lavaen og havet møtes. Det vil utgjøre en fare rett ved siden av lavastrømmen, og de nærmeste hundre meterne ved siden av, sier Einar Bessi Gestsson, som er ekspert på naturkatastrofer.  Geofysiker Magnús Tumi Guðmundsson var i 02-tiden natt til søndag ute på helikoptertur sammen med den islandske kystvakten for å kartlegge utbruddet.  Da hadde lavastrømmen allerede krysset en av veiene inn til Grindavik.  – Den lavastrømmen er fortsatt svært kraftig og den beveger seg nå flere hundre meter i timen, sier han. Selve vulkanutbruddet har imidlertid begynt å roe seg, og lavastrømmen beveger seg saktere og saktere.  I 06-tiden har det begynt å danne seg dammer med lava ved sperringene nord for Grindavik, sier ekspert på naturkatastrofer Bjarki Kaldalóns Friis til Morgunbladid. – Badet i Den blå lagune før i dag Norske Tone Laugaland (49) er på jobbtur til Island med flere kolleger fra Bergeland videregående skole i Stavanger.   – Jeg var i flere timer i Den blå lagune før i dag og badet. Da vi spiste middag fikk vi opp på nyhetene at hele området vi hadde vært i var evakuert, det var litt spesielt, sier hun til VG natt til søndag.  Laugaland, som er avdelingsleder ved skolen, forteller at hun og lærer-gjengen kastet seg i en taxi for å se hva som foregikk. – Det var sperringer ved Grindavik, så der stoppet vi. Der var det også mange andre som var ute og tok bilder. Det var både skremmende og fascinerende, alt på en gang, sier hun. Laugaland og kollegene har vært på Island siden onsdag, og skal etter planen reise hjem søndag. Fra hotellrommet i Reykjavik kan hun se se himmelen lyse opp.  – Du kjenner også lukten av svovel her, og den var enda sterkere nærmere Grindavik. Det er kraftige saker, dette her, sier hun.  Skjedde på kort varsel  Fredag advarte islandsk Meteorologisk institutt om at sannsynligheten for et nytt utbrudd hadde økt. Under ett minutt før utbruddet startet sendte de ut en pressemelding om økt seismisk aktivitet i området. En naturfareekspert ved Meteorologisk institutt i Island forteller RUV at det var omtrent 80 jordskjelv i området like før.  Keflavik flyplass, som ligger lengst nord på Reykjanes, er ikke påvirket av utbruddet, og flytrafikken går enn så lenge som normalt. De siste månedene har det vært flere vulkanutbrudd på øya. – Det er nesten umulig å forutse slutten på disse utbruddene, sa geofysiker Pall Einarsson til RUV lørdag. Norsk student: – Ser flammene Den norske studenten Håvard Nordlie Mathisen oppdaget utbruddet tilfeldig fra vinduet hjemme på Island.  – Rødskimmeret på himmelen er større enn hva det pleier å være. Og nå ser jeg flammen, ikke bare gjenskinn fra vulkanen, sier Asker-mannen.  Han fotograferer i Seltjarnarnes, mens kjæresten Tatjana Kalashnikova (32) sender VG bilder fra Kópavogur lenger vest for Reykjavik. – Jeg har vært interessert i vulkaner siden det store utbruddet i Fagradalsfjall i 2021. Det er veldig spektakulært, for det er store krefter vi har med å gjøre. Mathisen sier han ikke er engstelig for utbruddene. – Men jeg føler med befolkningen i Grindavik, der mange har mistet hus og hjem. Slik så det ut i Grindavik etter at flere hus ble tatt av lava i januar: 
Lørdag skjedde nok et vulkanutbrudd på Reykjaneshalvøya. Utbruddet er det fjerde siden desember, og omtales som det sterkeste hittil. Byen Grindavik og turistattraksjonen Den blå lagune er evakuert Natt til søndag advares det om at hvis lava når havet kan det føre til eksplosjoner og farlige gasser. 